ועדת החינוך, התרבות והספורט, כנסת 18, פרוטוקול מספר 91, 2009-11-09 11:00

זבולון אורלב: בוקר טוב.

זבולון אורלב: אני מקדם את פניכם בברכה.

זבולון אורלב: הנושא העומד על סדר-היום הוא הקיצוץ העמוק בחינוך הציוני דתי אנחנו קיבלנו פנייה מהפורום של החינוך הציוני דתי על כך שכספים שהמדינה שילמה לפורום הזה, לארגונים, ובאמצעות הארגונים למוסדות החינוך הציוני-דתי, למפעלי החינוך הציוני-דתי, בשנים האחרונות, ובממשלות שונות, ותחת שרי חינוך שונים, משום מה התקציבים האלה ב-2009 נעצרו, והם אינם מגיעים.

זבולון אורלב: מדובר בסכום כולל של סדר גודל של 130 מיליון שקלים.

זבולון אורלב: אבל, בחלק מהסכום הבעיה נפתרה כי חלק מהסכום הזה היה מיועד לשירות הלאומי, והסכום הזה ירד מסדר-היום כיוון שהבעיה של השירות הלאומי נפתרה בנפרד.

זבולון אורלב: אבל, נותרו כל יתר הארגונים והמוסדות של החינוך הציוני-דתי שבהם הבעיה לא נפתרה.

זבולון אורלב: אנחנו נכיר היום את הארגונים ואת המוסדות האלה.

זבולון אורלב: נשמע על הבעיה.

זבולון אורלב: אבל, אני אומר כבר בראשית הדרך שהבעיה היא בראש וראשונה בעיה ממלכתית.

זבולון אורלב: אנחנו לא עוסקים כאן בחינוך פרטי, ולא עוסקים כאן בסניפים של מפלגה כזאת או אחרת, אלא עוסקים בליבה של החינוך הממלכתי במדינת ישראל, בחינוך הציוני של מדינת ישראל, שבהקשר הזה הוא חינוך גם דתי.

זבולון אורלב: אבל, אין כאן מדובר בדברים שהם סקטוריאליים או מפלגתיים, אלא בדברים שהם ממלכתיים.

זבולון אורלב: זה נכון שהמפלגה שאותה אני מייצג כאן בכנסת - הסיעה של הבית היהודי, המפלגה היא מפלגת המפד"ל - היא תמיד ראתה בחינוך הציוני-דתי כשליחות העיקרית שלשמה היא מכהנת כאן בכנסת.

זבולון אורלב: ולכן, גם מהבחינה הזאת הסיעה והמפלגה נרתמו במלוא משקלן כדי לנסות ולפתור את הבעיה.

זבולון אורלב: אבל, לאות ולעדות שלא מדובר פה בבעיה מפלגתית, זו האמנה שנחתמה ערב הבחירות האחרונות, אמנה של הליכוד והציונות הדתית שחתומים עליה: בנימין נתניהו יושב- ראש הליכוד, חבר הכנסת אפי איתם יושב-ראש אח"י, משה (בוגי) יעלון רב אלוף במילואים, בני בגין יושב-ראש מטה הבחירות, לאה נס, חבר הכנסת יולי אדלשטיין, חבר הכנסת זאב אלקין, ציפי חוטובלי, ציון פיניאן, וגיא יפרח.

זבולון אורלב: פה חשוב לי לומר שהאמנה הזאת נוסחה באופן שאני חושב שכל אחד מהציונות הדתית יכול בהחלט לחתום עליה.

זבולון אורלב: בהקדמה נאמר: "במשך שנות דור חינכה הציונות-הדתית את בניה ובנותיה להתנדב, לבנות ולהגשים, לפרוץ ולהשתלב בהנהגה.

זבולון אורלב: אנשי הציונות-הדתית מובילים היום בתחומים רבים מתחומי ההגשמה הציונית, ומשולבים בתפקידים בכירים בצה"ל, במערכת הביטחון, בהתיישבות, בחינוך, בכלכלה, בתקשורת, בקליטת עלייה, ובמעורבות חברתית.

זבולון אורלב: הליכוד רואה בבני הציונות הדתית שותפים וחברים לדרך.

זבולון אורלב: רבים מהם כבר השתלבו בשירותה בכל הרמות, והליכוד מקדם בברכה את הצטרפותו של דור נוסף של בני הציונות-הדתית, ורואה את עצמו בית טבעי עבורם.

זבולון אורלב: מתוך ראייה זו הליכוד מתחייב: חינוך תחילה - מודגש - הליכוד יאמץ ויטפח את מפעל החינוך המפואר של הציונות-הדתית על כל שלוחותיו, ויפעל שהתמיכה בו תיכלל בבסיס תקציב המדינה.

זבולון אורלב: כן יפעל הליכוד לשמור על גודלו של תקציב זה כמתחייב מחשיבותו.

זבולון אורלב: ערכים וזהות יהודית – הליכוד יפעל לחיזוק זהותה היהודית של מדינת ישראל, ולהקניית ערכים יהודיים ולאומיים, ושילובם במערכת החינוך הכללית".

זבולון אורלב: ישנן עוד התחייבויות.

זבולון אורלב: כלומר, אני מניח שאם זה היה רק עניין מפלגתי, או סקטוריאלי, שהליכוד לא היה מתגייס במלוא בכיריו: בנימין נתניהו, בוגי יעלון, בני בגין.

זבולון אורלב: לצערי, אנחנו קיבלנו מידע שהקיצוץ התקציבי הוא כאמור בסדר גודל של 130 מיליון פחות ה-35 מיליון או 40 מיליון שהועברו לשירות הלאומי.

זבולון אורלב: פירושו של דבר שכרגע מדובר על סדר גודל של כ-85 או 90 מיליון בין הסכומים האלה, ותיכף הדברים כאן יפורטו, לשנת התקציב 2009 שעומדת להסתיים אגב עוד 51 יום – של תקציב 2009.

זבולון אורלב: אנחנו גם לא יודעים מה יקרה ב-2010.

זבולון אורלב: אגב, רוב הארגונים כבר הוציאו את הכספים האלה מתוך הנחה שהכספים האלה יגיעו.

זבולון אורלב: אנחנו לא סמכנו על הליכוד, וגם כללנו בהסכם הקואליציוני של הבית היהודי שהונח על שולחן הכנסת כמסמך לפי דעתי מחייב שמבין שעל יסוד זה קיימת הממשלה.

זבולון אורלב: פה בהסכם הקואליציוני שלנו שעליו חתמו גדעון סער וזאב אלקין בשם הליכוד, אנחנו כתבנו שהצדדים יפעלו למתן מענה ראוי לצרכים של מוסדות החינוך התורניים התיכוניים של החינוך הממלכתי-דתי, ולמפעלי החינוך של הציונות-הדתית.

זבולון אורלב: כלומר, ראינו את הדבר הזה.

זבולון אורלב: לא כללנו סכומים וכספים כיוון שאנחנו לא סבורים שהתקציבים של מפעלי החינוך של הציונות-הדתית צריכים להיות תלויים בהסכמים קואליציוניים ובכספים קואליציוניים.

זבולון אורלב: הם צריכים להיות כספים שהם בבסיס התקציב.

זבולון אורלב: אפילו הגיע חבר הכנסת גנאים לעזור לי.

מסעוד גנאים: לא יודע.

זבולון אורלב: אני מניח שכן.

מסעוד גנאים: בחינוך תמיד אעזור לך.

זבולון אורלב: תתפלאו, בוועדה הזאת יש קואליציית חינוך.

מסעוד גנאים: בחינוך תמיד, אבל פוליטיקה - - -

זבולון אורלב: לא, עכשיו זה לא פוליטיקה.

זבולון אורלב: היו לנו מגעים, ולצערי מכל המגעים האלה לא יצא דבר, אלא אם כן היו התפתחויות ונשמע עליהן כאן מהגורמים המוסמכים.

זבולון אורלב: מי מייצג את משרד ראש הממשלה?

זבולון אורלב: כלומר, אין פה אף נציג ממשרד ראש הממשלה.

יהודית גידלי: רק הבוקר הודיעו שיבוא, אגב.

זבולון אורלב: אני יודע שראש הממשלה נסע, ומנכ"ל משרדו.

זבולון אורלב: אבל, רק הבוקר קיבלנו הודעה שיגיעו.

זבולון אורלב: אני רואה שאולי זה גם כן חלק מן הזלזול.

זבולון אורלב: ועדת החינוך תמיד ראתה כל קיצוץ תקציבי בחומרה רבה, ובוודאי שאני רואה את הקיצוץ הזה קיצוץ בלתי מתקבל על הדעת.

זבולון אורלב: הוא קיצוץ חמור מאוד, הוא קיצוץ שאמרתי - ממשלות התחלפו, והתקציב ניתן, שרי חינוך התחלפו, והתקציב ניתן, כי לכולם היתה תובנה שמדובר פה בחינוך שהוא אינטרס ממלכתי מהמעלה הראשונה.

זבולון אורלב: ולכן, נזעקנו לקיים את הדיון הזה כמו שאנחנו נזעקים לקיים דיונים בכל תחום בחינוך שבו אנחנו סבורים שהממשלה פועלת באופן בלתי ראוי, והיא פוגעת בחינוך.

זבולון אורלב: ואין ספק שהקיצוץ הזה הוא פוגעני.

זבולון אורלב: הוא פוגעני, הוא הרסני.

זבולון אורלב: אפשר לנקוט בכל מילה מגונה כלפי הקיצוץ התקציבי הזה.

זבולון אורלב: אני קורא לו קיצוץ תקציבי מפני שהוא ניתן כסדרו במהלך השנים האחרונות, כפי שאמרתי, על-ידי ממשלות שונות.

זבולון אורלב: אנחנו נקיים את הדיון בסדר הבא.

זבולון אורלב: תחילה תהיה מצגת של פורום החינוך הציוני-דתי שנדע במה אנחנו עוסקים.

זבולון אורלב: לאחר מכן, נציג הפורום יציג את הבעיה.

זבולון אורלב: אם ראשי הארגונים ירצו להוסיף, בבקשה.

זבולון אורלב: ואז אנחנו נשמע את הממשלה.

זבולון אורלב: נמצאים פה כרגע שני משרדי ממשלה, גם משרד האוצר וגם משרד החינוך.

זבולון אורלב: אם משרד ראש הממשלה יגיע, גם הוא יקבל את רשות הדיבור.

זבולון אורלב: נקיים את הדיון, הדיון לא יארך יותר מהשעה 13:00.

זבולון אורלב: אם הוא יסתיים קודם, אז בוודאי זה טוב.

זבולון אורלב: אנחנו נאפשר ככל שניתן שמרבית החברים יוכלו לבוא לידי ביטוי.

זבולון אורלב: חנה, תציגי לנו בבקשה את המצגת.

זבולון אורלב: לא רואים כל כך טוב.

זבולון אורלב: אתם צריכים להגיד תמיד לכל כותבי המצגות שמציגים את זה בחדרים יותר גדולים שפשוט אי אפשר לקרוא.

זבולון אורלב: רק לומר את התמצית.

זבולון אורלב: את יכולה לשבת.

זבולון אורלב: מנהג שלא עומדים כאן, אלא מדברים בישיבה.

זבולון אורלב: במקביל, נא לחלק את המצגת.

חנה מצגר: שמי חנה מצגר, אני מנכ"ל האיגוד.

חנה מצגר: אנחנו ניתן סקירה קצת יותר מפורטת כך שהדברים יהיו ברורים.

חנה מצגר: אנחנו כרגע נציג את הארגונים.

חנה מצגר: הארגון הראשון הוא המדרשות ליהדות ולימודי ארץ-ישראל.

חנה מצגר: הן פרוסות ברחבי הארץ מחיספין שבצפון ועד אילת שבדרום.

חנה מצגר: ישנן 31 מדרשות שהן נחלקות לשני סוגי פעילות.

חנה מצגר: המדרשות הראשונות עוסקות בהדרכת טיולים ולימודי ארץ-ישראל.

חנה מצגר: אלו מדרשות שפועלות בעיקר בחינוך הממלכתי-דתי, וגם בחינוך הממלכתי.

חנה מצגר: אנחנו גם נפרסים לכיוון של סקטורים כמו חיילים ומשפחות.

חנה מצגר: אנחנו מעבירים הדרכות טיולים ברחבי הארץ כשהפאן המיוחד שאותו אנחנו מכניסים הוא החיבור למורשת, הזיקה והחיבור לארץ.

חנה מצגר: כמו כן, מוסיפים עוד כל מיני אמצעים חינוכיים וחווייתיים שמשאירים רושם על הילדים.

חנה מצגר: הקבוצה השנייה זה מדרשות יהדות שהן מעבירות סמינריונים בנושאים שונים כגון: דת ומדינה, חברה, נושאים אקטואליים של זהות יהודית, זהות ישראלית, כשחלק מהפעילות מתקיימת אצלנו במדרשות, וחלק מהפעילויות מגיעות אל בתי-הספר, אל הגופים שהזמינו את אותו שירות.

חנה מצגר: האמירה שלנו פונה לכלל עם ישראל, ואנחנו מרגישים שבאמת השטח דורש, השטח מבקש.

חנה מצגר: אנחנו מקיימים למעלה ממיליון ימי פעילות בשנה.

חנה מצגר: יש צימאון רב להתחבר - גם באמצעות הטיולים, הכרת השטח, וגם באמצעות הלמידה ודרכים חווייתיות בתוך מבנה סגור - לעבר שלנו, ללמוד ולהתקדם.

חנה מצגר: כמו שאר הארגונים אנחנו סובלים כמגמה מקיצוץ מאוד מאוד חד גם בבסיס התקציב, והתוספות שאנחנו עמלים רב לאורך כל השנים.

חנה מצגר: כל שנה רצים ועמלים כדי לגייס עוד ועוד תקציבים - גם זה לא נעשה.

חנה מצגר: השנה אנחנו עומדים בבסיס התקנה שלנו בפחות מ-3 מיליון, והתוספת כרגע עומדת בקיצוץ – 5 מיליון.

חנה מצגר: זה משאיר אותנו כרגע, נכון להיום, עם 3 מיליון בלבד.

חנה מצגר: בחישוב פשוט, כשמחלקים את זה למיליון ימי פעילות, אנחנו מגיעים ממש לסכום מגוחך שלא מאפשר למדרשות לקיים את הפעילות, לא מאפשר למדרשות לעמוד על הרגליים, ובעצם לא לתת את המענה הכל-כך נצרך, וכל-כך הכרחי להשלמה של החינוך הפורמאלי.

זבולון אורלב: כמה תלמידים זה מיליון ימי פעילות?

חנה מצגר: סליחה, אני לא בקיאה בנתון.

קריאה: זה מיליון תלמידים שעברו ימי פעילות.

זבולון אורלב: לא, לא.

זבולון אורלב: התלמיד יכול להופיע שלוש פעמים.

חנה מצגר: שלוש פעמים.

חנה מצגר: זה קצת פחות.

זבולון אורלב: רק שאלתי מה המספר.

זבולון אורלב: צריכים לענות במספר, או שיודעים או שלא יודעים.

זבולון אורלב: אנחנו לא עוסקים פה בפרוזה עכשיו.

חנה מצגר: אין לי מספר מדויק, ואני לא רוצה להגיד סתם.

זבולון אורלב: תודה.

חנה מצגר: עד כאן, בבקשה.

זבולון אורלב: תודה רבה.

זבולון אורלב: השקף הבא – מרכזים להעמקת הזהות היהודית.

זבולון אורלב: הרב דניאל גבאי, בבקשה.

דניאל גבאי: שלום וברכה.

דניאל גבאי: שמי דניאל גבאי, איגוד המרכזים.

דניאל גבאי: אנחנו מפעילים למעלה מ-60 מרכזים להעמקת הזהות היהודית ברחבי הארץ, ב-135 ישובים.

דניאל גבאי: פועלים ב-720 בתי-ספר ממלכתיים.

דניאל גבאי: אנחנו פועלים אך ורק בבתי-ספר ממלכתיים.

דניאל גבאי: אנחנו פועלים עם סדר גודל של 205,000 תלמידים בשנה בנושאים של זהות יהודית וציונית, נושא של מורשת ישראל, פעילות סביב מעגל השנה.

דניאל גבאי: הפעילות היא בבתי-ספר, גנים, בתי-ספר יסודיים, חטיבות ביניים, תיכוניים.

דניאל גבאי: כשאנחנו מדברים על 205,000 תלמידים, אנחנו מדברים על 205,000 תלמידים שמקבלים שעה קבועה במערכת.

דניאל גבאי: הפגיעה בתקציב היא דבר שפוגע מאוד מאוד בפעילות של המרכזים.

זבולון אורלב: אם לא תקבלו את מה שאתם מצפים לקבל, איזה אחוז זה מהתקציב?

דניאל גבאי: אם לא נקבל, זה סדר גודל של 35%- 40% מהתקציב.

זבולון אורלב: אני שואל אתכם, בבסיס התקציב יש לכם - - -

דניאל גבאי: 620,000 שקל בבסיס התקציב.

זבולון אורלב: ומהי התוספת האמורה?

דניאל גבאי: התוספת היא 5.4 מיליון שקל.

זבולון אורלב: שאלתי, זה כמעט 90%.

1068: 600%.

זבולון אורלב: 90% קיצוץ.

זבולון אורלב: כלומר, מה-100% נשאר לך כ-10%.

זבולון אורלב: מה פירושו של דבר?

דניאל גבאי: אם התקציב לא מגיע, פירושו של דבר סגירה של למעלה מ-80% מהמרכזים.

זבולון אורלב: איך פעלת עד היום?

דניאל גבאי: הלוואות בבנקים.

דניאל גבאי: זאת אומרת, כל מרכז לוקח הלוואות.

דניאל גבאי: יש אצלנו מנהלים ומנהלות, מנחים ומנחות, שחצי שנה, שבעה חודשים, ושמונה חודשים לא מקבלים שכר.

זבולון אורלב: תודה רבה.

זבולון אורלב: הבא אחריו – ישיבות תיכוניות ואולפנות לבנות, ינקי פרידמן מנכ"ל רשת "צביה".

זבולון אורלב: אבל, אני רואה שהוא מייצג את מרכז ישיבות "בני עקיבא".

ינקי פרידמן: מייצג את כל פורום איגוד רשתות החינוך הדתיים, וגם את בתי הספר המקיפים שאינם מרושתים.

ינקי פרידמן: הרשתות כוללות את מרכז ישיבות "בני עקיבא", רשת אמי"ת, רשת "אור-תורה סטון" שהמנכ"ל שלה ינון אחימן יושב לימיני, ורשת "צביה" שאני מכהן כמנכ"לה.

ינקי פרידמן: אנחנו מדברים על סדר גודל של 75,000 תלמידים בבתי ספר מקיפים, בישיבות תיכוניות ובאולפנות, ובערך ב-300 מוסדות.

ינקי פרידמן: כולם על יסודיים – ז' עד י"ב.

ינקי פרידמן: אנחנו מדברים על תקציב שבעבר התבצע באמצעות משרד הדתות זכרונו לברכה, או לא.

ינקי פרידמן: בשנת הלימודים תשס"ג היה לנושא הזה 286 מיליון שקל מעבר לתקציב הרגיל שהתקבל ממשרד החינוך, שהם היוו בערך 350 שקל לתלמיד לחודש בממוצע.

ינקי פרידמן: היום בשנת הלימודים תש"ע ירד התקציב הזה שנמצא היום כבר במשרד החינוך, ועומד על כ-110 מיליון שקל בלבד.

זבולון אורלב: בבסיס התקציב.

ינקי פרידמן: בבסיס התקציב, לפני קיצוץ נוסף שאנחנו מקווים שלא יהיה, שמשמעותו הוא 50 עד 65 שקלים בממוצע לתלמיד לחודש.

ינקי פרידמן: זאת אומרת, כ-20% ממה שהיה לפני שבע שנים.

ינקי פרידמן: עיקר הבעיה בנושא שלנו היא מעמדו של התקציב.

ינקי פרידמן: התקציב הזה עקב העברתו ממשרד הדתות למשרד החינוך מוגדר עדיין כתמיכה.

ינקי פרידמן: השאיפה, והבקשה, והדרישה שלנו היא שהתקציב הזה יהיה תקציב, ולא תמיכה.

ינקי פרידמן: גם שהוא ייכנס לבסיס התקציב, אבל גם שמעמדו יהיה מעמד של תקציב, ואז יחולו עליו כל הכללים שחלים על תקציב כמו של שעות וכמו של תקציבים אחרים.

ינקי פרידמן: ואז הוא יקבל עדכון, הוא יקבל גידול טבעי, הוא יקבל עדכון גידול בשכר, וכל שנה הוא יהיה דבר בפני עצמו שלא יחייב אותנו לתחנונים ולהתבזויות שאינם לכבודנו, ושאינם לכבוד המערכת.

ינקי פרידמן: אנחנו חושבים שאין שום סיבה בעולם שלימודי הקודש יהיו פחות מלימודי הפיזיקה או מלימודי הספרות והאופנה, וכל אחד כבודו במקומו מונח כמובן.

ינקי פרידמן: כמו שאמרתי, היום אנחנו נמצאים במעמד של תמיכה.

ינקי פרידמן: זה מבזה אותנו, ומקשה עלינו מאוד מאוד את החיים השוטפים.

ינקי פרידמן: בשנה האחרונה אנחנו מגלים אוזן קשבת במשרד החינוך לקטע של הפיכת העניין הזה מתמיכה לתקציב ושל הכרה בלימודי הקודש כמגמת לימודים.

ינקי פרידמן: אנחנו מקווים שהאור הזה שנמצא בקצה המנהרה, יהפוך לאור גדול לקראת שנת הלימודים תשע"א.

זבולון אורלב: הבא אחריו - איגוד הישיבות הגבוהות.

אלדד עוזרי: איגוד הישיבות הגבוהות, כמובן הציוניות.

אלדד עוזרי: לי קוראים אלדד עוזרי, ואני מנכ"ל האיגוד.

אלדד עוזרי: כיום יש קרוב ל-20 ישיבות גבוהות ציוניות בארץ.

אלדד עוזרי: קרוב ל-3,000 תלמידים לומדים בישיבות הציוניות.

אלדד עוזרי: מטרתן העיקרית של הישיבות היא כמובן קודם כל להיות ישיבות, לגדל רבנים, דיינים, תלמידי חכמים, ולגדל את ההנהגה הרוחנית של הדורות הבאים.

אלדד עוזרי: עם זה שמדובר בישיבות, הישיבות הן כמובן ציוניות, והן ממלכתיות לכל דבר ועניין.

אלדד עוזרי: תלמידי הישיבות מתגייסים לשירות פעיל, בשונה כמובן מהישיבות הגבוהות החרדיות.

אלדד עוזרי: עצם העניין הזה הוא הבידול המרכזי בין הישיבות שמחנכות בזרם החרדי לבין הישיבות שמחנכות בזרם הציוני-דתי.

אלדד עוזרי: הייתי אומר שהישיבות הגבוהות הן אולי הישיבות הוותיקות ביותר שקיימות היום, אולי אפשר לומר שישיבת "מרכז-הרב" היא בעצם הישיבה הראשונה שהיוותה את הקו הציוני-דתי, או את הליבה הרוחנית שהצמיחה את הציבור הציוני-דתי.

אלדד עוזרי: במשך השנים כמובן התפתחה כל מערכת החינוך הציוני-דתי, והתפתחו עוד ישיבות גבוהות בעקבות ישיבת "מרכז-הרב".

אלדד עוזרי: לגבי תקציב הישיבות – נכון להיום, הישיבות בעצם מקבלות הכרה כישיבות חרדיות.

אלדד עוזרי: זאת אומרת, אין אבחנה ברורה במשרד החינוך בין הישיבות שלנו לבין ישיבות חרדיות.

אלדד עוזרי: אנחנו באיזשהו תהליך של הכרה, או של הבחנה, בין הישיבות שלנו לבין הישיבות החרדיות, בעיקר על בסיס זה שהישיבות מחנכות לשירות צבאי, וכל תלמידי הישיבות בסופו של דבר מתגייסים לשירות צבאי.

אלדד עוזרי: אני אוסיף ואומר, שאפילו רבים מאוד, אחוז מאוד גבוה, קרוב ל-25% מתלמידי הישיבות הולכים אפילו לשירות צבאי מלא, ובוחרים אפילו להמשיך לחתום קבע, ולהמשיך לשרת את המדינה שנים רבות מעבר לשנים שהם מתחייבים בפועל.

זבולון אורלב: תודה.

זבולון אורלב: ישיבות ההסדר - ליאור ליפשיץ, מנכ"ל הישיבה בקרני שומרון.

ליאור ליפשיץ: וחבר ועדת הכספים של איגוד ישיבות ההסדר.

ליאור ליפשיץ: בישיבות ההסדר יש קרוב ל-8,000 תלמידים.

ליאור ליפשיץ: פריסת ישיבות ההסדר היא מחיספין, קריית- שמונה בצפון, ועד אילת בדרום.

ליאור ליפשיץ: 52 ישיבות.

ליאור ליפשיץ: מוסד של למעלה מ-40 שנה.

ליאור ליפשיץ: מידי שנה יש גיוס של 1,500 תלמידים לשירות בצה"ל.

ליאור ליפשיץ: חלק ממערך הלימודים זה השירות הקרבי, וגם ההכנה לו.

ליאור ליפשיץ: למעלה מ-80% מהתלמידים מתגייסים ליחידות קרביות, ומקומם של בני הישיבות בצה"ל ידוע כחיילים איכותיים ובעלי מוטיבציה גבוהה.

ליאור ליפשיץ: גם לוחות הזיכרון מעוטרים באותם הסדרניקים.

ליאור ליפשיץ: מעת לעת, בשל הקשר הטוב שיש לצבא עם איגוד ישיבות ההסדר, נפתחים מסלולים חדשים לבני הישיבות.

ליאור ליפשיץ: לאחרונה נפתח גם מסלול בחיל-הים שזוכה להצלחה רבה ולהערכה גדולה מצד מפקדי החיל, ויש קשר הדוק.

ליאור ליפשיץ: זה דבר שמפרה מאוד ומסייע מאוד לשירות הצבאי שהוא חלק אינטגראלי חשוב במהלך ההכשרה של אותו בחור ישיבה בישיבת ההסדר.

זבולון אורלב: תודה רבה.

זבולון אורלב: מה משמעות הקיצוץ?

ליאור ליפשיץ: המשמעות של 5 מיליון המדוברים בקיצוץ, היא פגיעה בהכשרה לשירות הצבאי, ופגיעה בפעילות הכללית של אותן ישיבות הסדר.

זבולון אורלב: תודה רבה.

זבולון אורלב: מדרשות תורניות לבנות – ניר אורבך.

30787: למעשה, גם אלדד וגם אני מייצגים פה את הגופים שהם לא נמצאים במעגל הראשון של הנהנים מאותם תקציבים מובטחים.

30787: לצערנו, בשלב הזה המדרשות יושבות על התקנה של הישיבות, ואין אבחנה בין האופי המיוחד של לימוד התורה לנשים מול הלימוד התורה הכללי.

30787: הפורום מאגד היום 28 מדרשות שזה למעשה השלב בדרך כלל שאחרי השירות הלאומי.

30787: במדרשות לומדות מעל ל-5,000 בנות ונערות בתוכניות השונות.

30787: אנחנו משלבים גם תוכניות משותפות עם המכללות להוראה, ולמעשה המדרשות הן גם ספקיות כוח ההוראה של הדור הבא.

30787: מבחינתנו, המשמעות של הקיצוץ היא שלהערכתי יהיו מדרשות שיגיעו ממש לסכנת קיום בקרב מדרשות שהמרכיב התקציבי הזה הוא מאוד משמעותי בשבילן.

זבולון אורלב: אסף, תאמר מהי הבעיה עם התקציב ל"מעגלים"?

זבולון אורלב: מה זה "מעגלים"?

זבולון אורלב: למה הוא צריך את התקציב, ומה משמעות הקיצוץ?

אסף וייס: שלום לכולם.

אסף וייס: לפני שאני אפתח בפרטים מה זה "מעגלים", נמצא איתנו פה איתן שהוא תלמיד, בוגר, מדריך, שבשתי דקות הוא יספר את הסיפור האישי שלו, ואחרי כן אני ארחיב קצת.

איתן חבני: שלום לכולם.

איתן חבני: קוראים לו איתן חבני.

איתן חבני: גדלתי במושב חדיד ליד לוד.

איתן חבני: למדתי בפנימייה בכפר-בתיה.

איתן חבני: כמו כל בחור תיכון ממוצע, או לא, לא חשבתי יותר מידיי על העתיד שלי בהמשך השירות הצבאי.

איתן חבני: השאיפות שלי לשירות צבאי לא היו כאלה גבוהות.

איתן חבני: חשבתי לעשות שבוע-שבוע, חמש-תשע, ולנסות כך להיות יותר בבית.

איתן חבני: בכיתה י"ב הצטרף אלינו מדריך "מעגלים", שכמובן שינה לי את החיים.

איתן חבני: הוא כיוון אותי לישיבת הסדר, ושם כמובן עם כל הצוות קידמו אותי.

איתן חבני: עשיתי שירות משמעותי בנח"ל כלוחם.

איתן חבני: היום אני נשוי, יש לי ילד, ואני גר בגליל.

איתן חבני: קשה לי לתאר בשתי דקות את מה שעשו לי "מעגלים".

איתן חבני: הם עשו לי הכול.

איתן חבני: נכנסתי לפה, וכולי מתרגש – פוליטיקה וכאלה.

זבולון אורלב: אל תתרגש, תרגיש בנוח.

זבולון אורלב: תספר.

איתן חבני: אני חושב שזה מפעל חשוב מאוד.

איתן חבני: היום אני מדריך ב"מעגלים".

איתן חבני: יש לי שתי כיתות.

זבולון אורלב: באיזה בית-ספר?

איתן חבני: באמי"ת כרמיאל, ובפנימייה בהודיות.

איתן חבני: יש לי כ-45 תלמידים שאם היום לא היה להם את "מעגלים", אז אני בטוח שאולי אחד היה מתגייס, ועוד אחד היה עושה שבוע-שבוע כמו שסיפרתי לכם.

איתן חבני: אני שליח של "מעגלים", והפעילות היא מאוד חשובה.

איתן חבני: אני מאמין שרוב החבר'ה האלה היום, לאחר שנתיים של פעילות של "מעגלים", יעשו שירות משמעותי, וחלקם הגדול ילכו למכינות וישיבות.

איתן חבני: אני מאמין שהם יעשו את הדרך לבניית בית יהודי וטוב בישראל.

זבולון אורלב: תודה רבה.

זבולון אורלב: אסף, האם אתה רוצה להשלים מה משמעות הקיצוץ?

אסף וייס: איתן, תודה.

אסף וייס: אני חושב שלא צריך להרחיב במילים אחרי המילים של איתן.

אסף וייס: בקצרה, "מעגלים" עובדת היום עם 3,500 ילדים, בני נוער בפריפריה ובבתי-ספר שמוגדרים במשרד החינוך במדד טיפוח 7 – 10 שזקוקים להעצמה, לחיזוק, לליווי.

אסף וייס: בחמש-שש השנים האחרונות נבנו מכינות ומוסדות מיוחדים לבני נוער מהפריפריה, המותאמים לבני נוער שזקוקים לליווי, ועוד היד נטויה.

אסף וייס: מבחינת הקיצוץ, אני רואים בפניכם את התמונה.

אסף וייס: הבסיס הוא עגום, בסיס התקציב הוא פשוט עגום.

אסף וייס: הוא מינימאלי, הוא בשביל לצאת ידי חובה - אני לא יודע באיזה מילים יפות לתאר את זה.

אסף וייס: היכולת שלנו לפעול במה שאנחנו עובדים היום, היא לפי הגרף האפור שם, כל שנה לפי היכולות.

אסף וייס: אפילו ב-2009 אחרי כל הדברים, אנחנו נמצאים במצב פחות מ-2008.

אסף וייס: לכן, כשמדברים פה על קיצוץ, ועל פשרות, ועל כל מיני דברים כאלה, אז התמונה פה מראה שאנחנו כבר נמצאים בפשרה, וגם בזה רוצים לקצץ.

אסף וייס: ועוד היד נטויה, כי אנחנו היום עובדים ב-45% מהמוסדות בארץ, ודיברנו בקצרה שגם בימים אלה אנחנו מיועדים להתחיל בהובלת פרופ' מאיר חת ומשרד החינוך, פרויקט מקביל בממלכתי, ולא רק במגזר הדתי בפריפריה.

אסף וייס: "מעגלים" זה 3,500 ילדים כמו איתן שנמצאים בכל הארץ הזקוקים לתמיכה ולעזרה.

זבולון אורלב: תודה רבה.

חנה מצגר: יש לנו עוד את הגרעינים התורניים.

זבולון אורלב: מי מדבר בשם הגרעינים התורניים?

חנה מצגר: לא נמצאים.

אלדד עוזרי: אני אומר כמה מילים בשם הגרעינים התורניים.

זבולון אורלב: מה זה גרעינים תורניים?

אלדד עוזרי: אני רק אקדים ואומר ששי תובל, מנכ"ל קרן קהילות, מתנצל.

אלדד עוזרי: הוא לא חש בטוב.

אלדד עוזרי: גרעינים תורניים הם בעצם קהילות שבחרו להתיישב בערים בכל רחבי הארץ.

אלדד עוזרי: גרעינים תורניים פרוסים היום מהצפון ועד הדרום, כאשר קרוב ל-70 גרעינים תורניים כאלה פועלים בארץ, ערים מעורבות, ערים בפריפריה, ערים שנמצאות שדווקא בלב ריכוזי הייתי אומר אוכלוסייה חילונית, ולאו דווקא - - -

זבולון אורלב: הכוונה לגרעיני מורים בהקשר שלנו של החינוך.

אלדד עוזרי: כן, גרעיני מורים ומשפחות שעושות פעילות בקהילה.

זבולון אורלב: תורניים, חברתיים חינוכיים.

זבולון אורלב: צודק?

אלדד עוזרי: אכן, כן.

זבולון אורלב: מה שנקרא, סטודנט ידע אישי חינם.

אלדד עוזרי: היום בעצם כל גרעין כזה בנוי סביב בית מדרש מסוים שנמצא בלב הקהילה, ובעצם משפחות של בית המדרש, בעיקר האברכים, עושים פעילות חינוכית בקהילה, פעילות חברתית בקהילה, פעילות של רווחה, ובעצם יוצרים גרעיני קהילות שפרוסים ברחבי כל הארץ - מעין חומה ומגדל של שנות האלפיים.

אלדד עוזרי: אנשים עוזבים את ביתם החם, אולי דווקא את המקום בו הם היו רוצים לגדול, והולכים להתיישב בלב קהילות שזקוקות לפעילות שלהם דווקא שם, ולהתפתחות של הקהילה הזאת בתוכם.

אלדד עוזרי: לגבי התקציב – השנה מדובר על בסיס תקציב של 3,339 כמו שאנחנו רואים פה.

אלדד עוזרי: בשנים הקודמות אנחנו רואים שהתקציב הסתיים בסדר גודל של 10 מיליון שקלים פלוס.

אלדד עוזרי: זאת אומרת שבעצם הקיצוץ מותיר אותנו עם פחות משלישי מהתקציב שמיועד לגרעינים.

אלדד עוזרי: אפשר להבין שזה קיצוץ עמוק ומאוד משמעותי גם בפעילות, וגם בהיקף של הפעילות, וגורם להאטה מאוד משמעותית בכל מה שקשור לפעילות.

זבולון אורלב: תודה רבה.

זבולון אורלב: האם זה האחרון?

חנה מצגר: כן.

זבולון אורלב: תודה רבה.

זבולון אורלב: האם מישהו מהפורום רוצה לסכם את הבעיה עכשיו במאקרו שלה.

זבולון אורלב: ינקי או ניר, תסכמו.

זבולון אורלב: אני מקדם גם בברכה את רביב סובול סגן הממונה על התקציבים במשרד האוצר.

30787: ברשותכם, אני גם אתן מעט היסטוריה מהיסטוריה הקצרה.

30787: פחות או יותר עם כינון הממשלה - ואנחנו כרגע במפורש לא מדברים על הסכמים קואליציוניים, ואנחנו מדברים על איזשהן הבנות שהיו בין הבית היהודי לנציגי הליכוד - דובר על סכום של 130 מיליון שקל, שהסכום הזה גם כן נקבע למעשה כסכום של פשרה אחרי משא-ומתן שפחות או יותר מאפיין את הצרכים.

30787: קשה לי לקרוא לזה צרכים של הציבור הדתי-לאומי, כי מדובר למעשה על עבודה שנעשית ברמה הלאומית, ופחות או יותר גם הושוותה לשנים האחרונות.

30787: על בסיס ההבנות האלה גם תוכננה השנה התקציבית בארגונים המדוברים.

30787: כשאני אומר העשייה ברמה הלאומית, אז ראיתם פה את המצגת - הגרעינים התורניים, המדרשות ליהדות, המרכזים להעמקת יהדות, הישיבות התיכוניות שנותנים למעשה את כל הנושא של הזהות היהודית פה במדינה.

30787: בשבועות האחרונים היה ברור לנו – אני לא אקרא לזה שמועות, אבל היו דיבורים על קיצוץ שלא היה ברור לנו היקפו.

30787: הסכומים שהגיעו אלינו מכלי שלישי מהאוצר, היו סכומים שמבחינתנו זה היה בכלל לא מתקרב להבנות שהיו.

30787: לכן, לצורך זה אנחנו התאגדנו.

30787: למעשה, הפורום הזה כבר קיים, אבל בצורה פעילה התאגדנו עכשיו כדי להיאבק על הסכומים שאנחנו סבורים שהם מגיעים לנו.

30787: אני מדגיש – הסכום שנקטנו פה הוא לא סכום של משא ומתן, זה סכום שחזרנו להבנות שהיו כבר לפני כמה חודשים.

30787: היה 130 מיליון שקל.

30787: ברמה כזאת או אחרת היו הבנות עם השירות הלאומי, והועברו או אמורים להיות מועברים 44 מיליון שקלים השנה, כך שמדובר על סכום של 86 מיליון שקלים.

30787: אני חוזר ומדגיש, מבחינתנו אלו סכומים נצרכים.

30787: זה לא עמדת פתיחה למשא- ומתן, וזה לא איזושהי אמירה בעלמא.

30787: לצערנו, במשך תקופה ארוכה לא ממש התייחסו לדרישה הזאת, ולכן נאלצנו גם להשתמש במשהו שאנחנו מאוד לא אוהבים - ומי שמכיר את החינוך הדתי-לאומי יודע שזה הדבר האחרון, אם בכלל שאוחזים בו - וזה הנושא של איום בהשבתה.

30787: גם קבענו תאריך לשביתה בשבוע הבא ביום ראשון.

זבולון אורלב: שיכלול את מי?

30787: שיכלול את כלל הגופים של הציונות-הדתית, כל מי שמופיע פה, ויותר.

30787: הבית היהודי היה מעורב כל הזמן, הן בהבנות הראשונות, והן מאחורי הקלעים במשא-ומתן עכשיו.

30787: אבל, בשבוע-עשרה הימים האחרונים היתה התערבות של שר החינוך, ושל יושב ראש הקואליציה, וערבו גם פה את מנכ"ל משרד ראש הממשלה.

30787: מסתמן כרגע איזשהו מתווה שיכול להיות שמקובל עלינו.

30787: זאת אומרת, אנחנו נתנו אור ירוק לעבוד על המתווה הזה, ואנחנו מחכים כרגע לשמוע האם באמת מגיעים לסיכום.

30787: המתווה מדבר על כך שהאוצר והחינוך יגיעו ל-75 מיליון שקלים שנותנים מתוך ה-86.

30787: אנחנו עוד נמשיך ונפעל להשיג את ה-11 מיליון שקל הנוספים ממקורות אחרים.

30787: אנחנו מבינים שבשלב הזה זה כרגע מה שאנחנו כנראה יכולים להוציא עם כל האילוצים שיש מסביב.

30787: המתווה הזה כרגע אין לנו עדיין סיכום מאושר לגביו, ולכן גם מבחינתנו במידה ולא יהיה סיכום, אנחנו נמצאים בתהליך שלצערי מוביל להשבתה ביום ראשון.

30787: אבל, במידה ויהיה סיכום אז זה משהו שאנחנו כפשרה נאלץ לחיות איתו.

30787: במקביל, אנחנו לא מגיעים לסיכום, אבל מגיעים להבנות שהנושא הזה גם יהיה במידה רבה פחות או יותר אותו מתווה גם לקראת שנת הכספים 2010 שאנחנו מדברים עליה כבר בעוד פחות מחודשיים.

30787: אנחנו העלאנו דרישה שעלתה גם באמנה שזבולון הקריא לפני כן, וגם במשאים-ומתנים שהיו, את הנושא של ההכנסה של כל הכספים האלה לבסיס התקציב.

30787: אפשר להגיד שזה מבזה אותנו לבוא כל פעם מחדש ולהתחנן על כספים שמגיעים בדין.

30787: הכספים שייכים למעשה לכלל המדינה על מוסדות שעובדים ברמה הלאומית, וכל פעם מחדש צריך לבוא להתבזות על הנושא הזה.

30787: אנחנו מאוד מקווים - התקציב ל-2009- 2010 כבר סגור, אבל ל-2011 אנחנו מצפים, ואנחנו גם מקבלים הדים חיוביים לזה שכל הכספים האלה שכרגע לא נמצאים בבסיס התקציב, לקראת שנת 2011 יוכנסו לבסיס.

זבולון אורלב: אני מבין שיש איזושהי הידברות, אבל אתה לא יודע אם יש סיכום, או אין סיכום.

30787: נכון להבוקר אני יודע שאין סיכום.

זבולון אורלב: אין סיכום.

זבולון אורלב: ואתה לא יודע אם זה רק 2009, או 2010?

30787: בשלב הזה מדובר על 2009 בלבד.

30787: ינקי פרידמן ברשותך, אני רוצה לחדד נקודה אחת.

30787: מכיוון שאנחנו מוסדות, מכיוון שאנחנו עובדים על- פי תקציב של שנת לימודים, אנחנו בנינו את שנת הלימודים שלנו על בסיס ההבטחה שה-130 מיליון שקל האלה יבוצעו, ושזה רק הליך בירוקראטי שצריך לעבור אותו, ואו טו טו הוא עובר, ואנחנו נקבל אותו.

30787: זאת אומרת, אנחנו כבר עשרה חודשים משלמים משכורות על בסיס הכסף הזה שאמור להינתן לנו בשנת 2009 שהולכת ונגמרת עוד 51 יום, כמו שאמרת.

30787: זאת אומרת, זה לא רק איזה בקשה של: תנו לנו כדי שנוכל להתקדם, אלא תנו לנו שנוכל לעשות את מה שהתחייבנו למורים שלנו, ולעובדים שלנו, וזה אמור לגבי כל הגופים כולם.

זבולון אורלב: תודה רבה.

זבולון אורלב: רביב הבטיח לנו חצי שעה.

זבולון אורלב: ראיתי מתי הוא נכנס אז זה בסדר, יהיה לו זמן להשיב.

זבולון אורלב: הרב איתן איזמן, בבקשה.

זבולון אורלב: הרב איתן הוא ראש רשת "מרחביה" - "צביה".

איתן איזמן: ברשות היושב ראש, ברשות חברי הכנסת, רבותי, שמענו על המפעלים המדהימים מפי הנציגים שלהם שנמצאים כאן באולם הזה.

איתן איזמן: יש כאן מהפיכה חינוכית אדירה שמתחוללת חמישים שנה, ואולי אפילו יותר, שהציונות עם לימוד התורה מייצגים אותה.

איתן איזמן: השינוי הזה שלימוד תורה שייך לגלות, או לימוד תורה שייך רק לאנשים מסקטור אחד – הכול הופרך.

איתן איזמן: התורה חזרה בעוצמה שאין כדוגמתה לציבור שחי בארץ-ישראל, שגדל בארץ-ישראל, שמשלב בתוך לימוד התורה את כל הלימודים בכל המקצועות ממקצוע התורה עד דיינות, רבנות וכד', כמובן הוראה, עד כל הסקטורים: אומנות, ומדעים, תקשורת וכד', וכל המגזרים כולם.

איתן איזמן: היום הדברים האלה הם בעוצמה אדירה, ואפשר על כל אחד ואחד מהמגזרים להאריך ולפרט.

איתן איזמן: פה יש מפעל אדיר שבמקום לדחוף אותו, ובמקום לייצב אותו, ובמקום להעצים אותו, יושבים פה אנשים שמתחננים על נפשם: תנו לנו לחיות.

איתן איזמן: הייתכן כדבר הזה?

איתן איזמן: באיזשהו מקום אנחנו מרגישים שכאילו כל מפעל החיים הגדול שאנחנו אמורים לייצג אותו, הוא כאילו עומד על כרעיים.

איתן איזמן: לימוד התורה הוא בתור ערך, הוא לא בתור דבר נלווה.

איתן איזמן: הוא בונה את האנשים שלנו.

איתן איזמן: אנשים צריכים לשבת הרבה שעות בשביל ללמוד תורה.

איתן איזמן: אם מערכת החינוך התיכונית צריכה ללמוד כפול ממערכת חינוך רגילה, אז היא לומדת עד אחרי צהריים, עד הערב - כל ישיבה לפי הגוון המיוחד לה.

איתן איזמן: היא מכפילה את שעות הלימודים שלה.

איתן איזמן: ומי משלם את זה?

איתן איזמן: מי מעלה את זה?

איתן איזמן: כשמשרד הדתות עוד בזמנו תקצב את הדברים האלה אז עוד היה כיסוי גם לחלק האחר מעבר למשרד החינוך.

איתן איזמן: היום כשזה כבר לא קיים, כל העול הזה נופל על ההורים.

איתן איזמן: תדעו לכם שההורים משלמים בכוחות שכבר אין להם.

איתן איזמן: אלו עלויות שבין 10,000 ל-20,000 לשנה על ילד אחד.

איתן איזמן: מי שיש לו כמה ילדים מה יעשה?

איתן איזמן: כלומר, כל הבסיס הגדול, המפעל הנפלא, של להקים כאן בתוך המדינה תרבות יהודית תורנית ענפה לכל גווניה, עלולה לרדת לטמיון אם לא יימצא התקציב הנכון, החוקי, הממלכתי, בצורה הנכונה שלו.

איתן איזמן: עד כאן.

זבולון אורלב: אני מוכרח לומר שאחד הנושאים שאנחנו כפוליטיקאים המייצגים את הציבור הדתי-לאומי בכנסת מותקפים, הוא באמת גובה התשלומים שהורים נדרשים לשלם עבור החינוך התורני, עבור החינוך הישיבתי, עבור החינוך האולפני.

זבולון אורלב: מבחינתנו, זה תפקידה של המדינה, וזה לא תפקיד הכיס הפרטי של כל אחד לשלם את העניין הזה.

זבולון אורלב: אני רוצה לסכם עד כאן, חברי במשרדי הממשלה, ולומר שתמונה המצב כפי שהיא מצטיירת בפני הוועדה היא שמידי שנה – אני אומר את זה בהכללה, תהא הממשלה אשר תהא, יהא שר החינוך אשר יהא – נהגה הממשלה להקצות סכומים מסוימים עבור מפעלי החינוך של הציונות-הדתית שנציגיהם עלו ודיברו כאן אחד אחד.

זבולון אורלב: מדובר בחינוך ציוני, חינוך ממלכתי, חינוך לאומי, חינוך שעולה בקנה אחד עם מטרותיה של מדינת ישראל, ומשרת אולי בצורה הנאמנה ביותר את יעדיה, ואת כוונותיה של מדינת ישראל.

זבולון אורלב: ודווקא הממשלה הנוכחית שהיא אולי הלאומית ביותר, והדתית ביותר, דווקא היא מצאה לנכון לא לעמוד במסורת הזאת, ולדעתי גם בהתחייבות שהיא עצמה התחייבה - לפחות ראשיה התחייבו כלפי הציבור בחתימתם האישית, וגם הממשלה כממשלה בקווי היסוד, בהסכמים הקואליציוניים שלה.

זבולון אורלב: זה דבר שמבחינתנו הוא בלתי נסבל לחלוטין.

זבולון אורלב: ישנו המישור הפוליטי, המפלגתי, ונטפל בו בנפרד.

זבולון אורלב: אני מניח שסיעתנו תקבל החלטות קואליציוניות היום אחרי הצהריים בסוגיה הזאת.

זבולון אורלב: אבל, אנחנו נמצאים בוועדת החינוך שהיא קואליציה של החינוך הלאומי, החינוך הממלכתי, ולא ההיבט המפלגתי הצר.

זבולון אורלב: ולכן, מתוך כך שאני ער לכל הדיונים - שבחלקם גם השתתפתי באופן אישי, ויחד עם חברינו ניסן סלומינסקי שהחזיק את הלפיד לאורך כל השנים, ואני מקווה גם שיחזיק את הלפיד הזה – אני רוצה לשאול כרגע את אנשי האוצר.

זבולון אורלב: קודם כל, לתת מידע.

זבולון אורלב: האם האינפורמציה, המידע שמסר ניר אורבך שהוא מרכז כרגע את הפורום בסוגיה הזאת, הוא מוסמך?

זבולון אורלב: האם אומנם יש התחייבות של הממשלה לאותו הסדר?

זבולון אורלב: ואם כן, מתי הוא ייושם?

זבולון אורלב: ואם כן, האם הוא חל גם על 2010?

זבולון אורלב: איפה אנחנו עומדים בנקודת מבט של הממשלה?

זבולון אורלב: ונזכור כי קיימת החלטה של הפורום שהחל מיום ראשון הקרוב תושבת מערכת החינוך הציונית-דתית.

זבולון אורלב: אגב, אני מעריך שזה לא יקיף רק את המערכות שנמצאות בפורום הזה.

זבולון אורלב: אני מעריך שגל הצונאמי הזה – זה צונאמי ענק, לא היה כזה דבר בציונות-הדתית – הוא יקיף הרבה מעל ומעבר גם מערכות שנראה שהן מתוקצבות כהלכה, שיעשו זאת מתוך סולידריות.

זבולון אורלב: אני מעריך שזה יהיה הרבה מעל ומעבר לכל הדבר הזה.

זבולון אורלב: התרגש עלינו גל גדול שאני חושב שחייבים למנוע אותו.

זבולון אורלב: אבל, אם לא יינתן פתרון – אני אומר גלוי – גם הוועדה כוועדה, כמו בכל נושאים האחרים, תעמוד מאחוריהם בכל מעמדה, תוקפה ויכולתה ועם היכולות שלה.

זבולון אורלב: אני לא מדבר כרגע על החלטות פוליטיות של מפלגות.

זבולון אורלב: אם נשמעתי מאיים, אז התכוונתי לזה.

זבולון אורלב: לא רמזתי.

זבולון אורלב: רביב, אם אפשר תאמר לנו איפה נמצא הדבר הזה.

זבולון אורלב: אגב, אני מודה לך שנענית לבקשתי, והתפנית גם אם מדובר לזמן קצר.

זבולון אורלב: תודה לך.

רביב סובול: כרגע אני לא יכול לחדש על שום התפתחות, כרגע עוד אין שום סיכומים בסוגיה הזאת.

רביב סובול: יש לנו בעוד כחצי שעה ישיבה נוספת עם אנשי הציונות-הדתית, ונראה עם איזה הצעות או רעיונות הם יגיעו.

רביב סובול: אני כרגע לא מכיר איזשהו סיכום.

זבולון אורלב: למרות שאתם קיבלתם הודעה בשבוע שעבר שהישיבה הזאת מתקיימת.

זבולון אורלב: אנחנו הודענו כבר בשבוע שעבר שהישיבה הזאת מתקיימת.

זבולון אורלב: ואני אומר שוב, העניין הוא לא הציונות-הדתית.

זבולון אורלב: מרגע שזה עלה בוועדת החינוך זה לא עניין של ציונות-דתית.

זבולון אורלב: זה עכשיו עניינה של ועדת הכנסת.

זבולון אורלב: ברגע שזה עלה לפה זה עניינה של הכנסת.

זבולון אורלב: לכן, אני מאוד מעריך את הפגישות שמתקיימות בעוד כמה דקות, ושלפחות שניים מהיושבים כאן יצטרכו לעזוב כדי להיות שם משני צידי הקשת.

זבולון אורלב: גם אתה, האם מותר להגיד את השם הנוסף?

זבולון אורלב: לא.

זבולון אורלב: ניסן משתתף שם בפגישה הזאת, ולכן הוא גם מתנצל מראש שהוא לא יישאר.

זבולון אורלב: זו גם הסיבה שרביב יצטרך לעזוב.

זבולון אורלב: אנחנו בכל זאת מצפים, אני מקווה שיבוא גם לידי ביטוי בסיכום שלנו.

זבולון אורלב: אז אם זה כל המידע שאתה יכול למסור - יוני, לא מוסיף על הבוס, לא שוברים מילה.

זבולון אורלב: ושירה גם לא שוברת את המילה שלך – בסדר גמור.

זבולון אורלב: חבר הכנסת דני דנון.

דני דנון: אדוני היושב ראש, תודה.

דני דנון: אני בלי כיפה על הראש פה, אבל מנחם בגין אמר שהליכוד זה עם הכיפה הסרוגה בכיס.

דני דנון: הנושא הזה הוא לא סקטוריאלי, הוא לא קשור לשום מפלגה.

דני דנון: הוא שייך לכל מי שהציונות חשובה לו.

דני דנון: פה אני בהחלט רוצה לומר לאנשי האוצר שהנושא הזה חשוב גם לי, וגם ליושב-ראש הקואליציה, וגם לשר החינוך, וגם ליושב-ראש הכנסת.

דני דנון: אנחנו מאמינים בו.

דני דנון: האנשים שפועלים פה לא מייצגים אינטרס ספציפי, הם נותנים שירות לאלפי כלל ישראל.

דני דנון: זה לא עניין סקטוריאלי, זה עניין ציוני ערכי.

דני דנון: אני לא נכנס פה לקרדיט מי מייצג, מי עובד.

דני דנון: חשוב לפתור את הבעיה הזאת לטובת עם ישראל.

דני דנון: אני מבקש מאדוני היושב ראש, אם יהיה צורך לקבוע ישיבת המשך למחר או מחרתיים על מנת שכוועדת חינוך נצטרך להידרש לסוגיה אם לא יהיה לזה פתרון, למרות שאני מקווה וקורא לאנשי האוצר להגיע לפתרון כבר היום - ואנחנו גם נעקוב אחרי זה – ולא לחכות למוצאי שבת למצב שבו הילדים יודעים או לא יודעים האם הם נוסעים או לא נוסעים.

דני דנון: מבחינה קואליציונית, חלק מחברי הכנסת של הליכוד לא נמצאים בארץ כמו שראיתם.

דני דנון: אבל, יש מחויבות של שרים, של חברי כנסת, לנושא הערכי ציוני.

זבולון אורלב: תודה רבה.

זבולון אורלב: עוזר, יועץ מנכ"ל משרד החינוך, בבקשה.

שי רינסקי: האמת היא שאין הרבה מה להוסיף מעבר למה שרביב אמר.

שי רינסקי: אבל, מבחינה חינוכית אין ספק שכל הפעולות של כל העמותות - - -

זבולון אורלב: מה הפירוש?

זבולון אורלב: מה עמדת שר החינוך?

שי רינסקי: שנייה, אני אגיד.

שי רינסקי: אין ספק שכל הפעילות שנעשית פה היא ברוכה.

שי רינסקי: רואים בה חשיבות רבה.

שי רינסקי: האמת, שר החינוך לא נחשף אליה בגדול עד כה, עד שבוע שעבר שקצת חשפו בפניו את הנושאים.

שי רינסקי: לכן, הוא יזם שתי ישיבות אצל ראש הממשלה כדי להגיע לפתרון.

שי רינסקי: אני מקווה שיש פתרון אד-הוק בצורה כזאת או אחרת.

שי רינסקי: אבל, מעבר לזה אני יכול לומר שלכל גוף פה יש בעיות נוספות שהן מהותיות מבחינתו, לאו דווקא בנושא הכספי.

שי רינסקי: אשר על כן, שר החינוך ביקש ממני לראות איך אנחנו יכולים לעזור, לתגבר, גם בהמשך הדרך.

שי רינסקי: בגדול, כל תבחין ובעיותיו הוא.

שי רינסקי: ינקי דיבר על תגבור לימודי היהדות – הבעייתיות שבו.

שי רינסקי: זה נכון בכל תחום.

זבולון אורלב: תודה רבה.

זבולון אורלב: חברים נוספים שרוצים לומר דברים?

זבולון אורלב: אם לא, אני רוצה להתחיל לסכם את הישיבה.

זבולון אורלב: אני פשוט לוקח אוויר כדי לא לקלקל את המוניטין שלי של אדם מתון, כי אם הדברים יצאו בלי בקרה, אני חושש מאוד ש - - - כרגע אני עדיין לא נכנס לסיכום עצמו, אני כרגע אומר רק הערה לסדר.

זבולון אורלב: זה מאוד מטריד אותי.

זבולון אורלב: יש כאלה החושבים שאני עשרים שנה בכנסת.

זבולון אורלב: אבל, אני משרת עשר שנים וארבעה חודשים בכנסת – מיולי 99.

זבולון אורלב: מתוך עשר השנים, חוץ מהשנתיים שהייתי שר, אני חבר בוועדה הזאת שמונה שנים – או יושב-ראש, או חבר.

זבולון אורלב: אני חייב לומר שאני לא נתקלתי בכזה דבר.

זבולון אורלב: קודם כל, אני לא נתקלתי בעוצמה כזאת של קיצוץ במפעלי חינוך.

זבולון אורלב: אין תקדים במערכת החינוך, שאני מכיר אותה למעלה משלושים שנה, שמניפים גרזן קיצוץ על מפעל חינוכי שעובד כך וכך שנים בהיקפים שפה אנחנו מדברים.

זבולון אורלב: אנחנו מדברים פה בהיקפים של 80% ו-90%.

זבולון אורלב: מבחינתי, הדוגמה של המרכזים להעמקת הזהות היהודית היא הדוגמה המובילה, דווקא מפני שהם לא עוסקים בחינוך הממלכתי-דתי, אלא כל כולו עוסק בלימודי יהדות בחינוך הממלכתי.

זבולון אורלב: זה בוודאי עולה גם בקנה אחד עם המטרות החשובות של שר החינוך הנוכחי שאני מאוד תומך בהן.

זבולון אורלב: לא היה כתקדים הזה.

זבולון אורלב: וזה עובר ככה באיזושהי שלוות נפש, ואיש לא נסער, השיירה עוברת.

זבולון אורלב: זה מטריד מאוד, מאוד מטריד הדבר הזה.

זבולון אורלב: ואני אומר, זה כנראה אפשרי רק אם הקורבן זה הציונות-הדתית.

זבולון אורלב: כשהקורבן זה הציונות-הדתית אז כנראה אפשר לעשות התנתקות, וכנראה אפשר לעשות גם קיצוץ של 90%.

זבולון אורלב: אגב, לא היו עושים את זה לערבים, ולא לחרדים, ולא לאתיופים, ולא לאף אחד אחר.

זבולון אורלב: לציונות-הדתית מותר.

זבולון אורלב: זה לא היה קורה בשום סקטור אחר בחברה הישראלית, ככה במחי יד.

זבולון אורלב: אנחנו נמצאים בנובמבר, ואנשים שמנהלים עניינים מבינים שכבר הכסף הוצא או באמצעות הלוואות, או באמצעות התחייבויות.

זבולון אורלב: אם לא שילמו משכורות, עדיין חייבים לשלם את המשכורות האלה.

זבולון אורלב: מבחינתי, זה תקדים חמור ביותר בכל מה שקשור בהתנהלות מערכת החינוך, חמור ביותר.

זבולון אורלב: אני מאוכזב גם בגישה של הממשלה לוועדה בכנסת, ואני אומר את זה בצורה ברורה וגלויה.

זבולון אורלב: יודעים על הישיבה הזאת משרדי הממשלה מיום רביעי שעבר.

זבולון אורלב: לדעתי, כבר מיום שלישי.

יהודית גידלי: שלישי.

זבולון אורלב: שלישי.

זבולון אורלב: מזכירות הוועדה שיושבת כאן, המנהלת ומזכירת הוועדה, כבר ביום שלישי שעבר הודיעו למשרדי הממשלה הנוגעים בדבר: משרד האוצר, משרד ראש הממשלה, משרד החינוך, על קיום הישיבה.

זבולון אורלב: משרד ראש הממשלה לא שלח לכאן נציג, למרות שקיבלנו הודעה שיגיע נציג.

יהודית גידלי: יש מישהו שהודיע הבוקר, אבל אני לא רואה אותו פה.

יהודית גידלי: האם אבי כהן כלכלן בכיר נמצא פה?

זבולון אורלב: אני גם קיבלתי ידיעה במה שנקרא סטודנט חינם ידע אישי שיגיע.

זבולון אורלב: אבל, גם זה לא הגיע.

זבולון אורלב: באים לכאן אנשים בכירים, נמצאים פה באמת אנשים יקרים מאוד.

זבולון אורלב: אבל, אין תשובות.

זבולון אורלב: אני לא אומר שהם מוסמכים לתת את התשובות.

זבולון אורלב: יכול להיות שגם הם צריכים לקבל החלטות, אינני יודע.

זבולון אורלב: אבל, יש ישיבת ועדה ולא באים.

זבולון אורלב: לוועדה אין תשובה, אין תשובות.

זבולון אורלב: ועדת החינוך מתכנסת ואין לה תשובה מה עומד להיות.

זבולון אורלב: יש איום של שביתה ביום ראשון, ואני אומר, ואני מתריע, ואני מזהיר, זה לא מדובר רק באותם ארגונים.

זבולון אורלב: זה זעזוע עמוק של כל מערכת החינוך הציונית-דתית על כל רבדיה, כולל החינוך הרשמי.

זבולון אורלב: ישב פה יושב-ראש הסתדרות המורים בירושלים שהוא מראשי ארגוני המורים של הציונות-הדתית.

זבולון אורלב: אני מניח שכל הארגונים לסוגיהם לא ישבו שלווים.

זבולון אורלב: ועוד לא היה פה ארגון ההורים, ולא היו פה עוד ארגונים אחרים.

קריאה: יש פה, אני כבר בקשר איתם.

זבולון אורלב: ולכן, אלה שני הדברים שאני אומר אותם לא לסיכום, אבל אני אומר אותם כדברים שהם מאוד מאוד מטרידים אותי כחבר כנסת, כציוני-דתי, כדמוקרט.

זבולון אורלב: אומרים לי שכנראה לא עשינו מאבק מספיק נחוש, אולי חשבון נפש עצמי.

זבולון אורלב: זה לא היה קורה במערכות אחרות.

זבולון אורלב: עכשיו אני רוצה לסכם את הישיבה ולומר שהוועדה שמעה בדאגה עמוקה, ובאכזבה רבה, על הקיצוץ בסך 86 מיליון שקל לשנת התקציב 2009 שהושת על מפעלי החינוך הציוני-הדתי, ואני אפרט את הארגונים לשמותיהם – יש לנו כאן את השמות שלהם – וזאת חרף התחייבות חתומה של ראש הממשלה ובכירי הליכוד באמנה מיום כך וכך, לשמור על תקציב הציונות-הדתית, ואף להכניסה לבסיס התקציב, וכן גם ההתחייבות במסגרת ההסכם הקואליציוני עם הבית היהודי.

זבולון אורלב: הוועדה קובעת כי מדובר בחינוך שהוא ציבורי ולאומי, ומשרת נאמנה את מטרותיה של מדינת ישראל בכל תחומי החיים, ופגיעה אנושה בו היא פגיעה מהותית במדינת ישראל כמדינה יהודית.

זבולון אורלב: הוועדה גם קובעת כי הקיצוץ מהווה פגיעה חמורה במפעלי החינוך של הציונות-הדתית עד אפשרות של סכנה להמשך קיומם, ויכולת תפקודם.

זבולון אורלב: הוועדה דורשת מהממשלה, ובעיקר ממשרד ראש הממשלה ומשרד האוצר, שהתקציב הנ"ל שהועבר למפעלי החינוך של הציונות-הדתית על-ידי ממשלות ישראל קודמות, ושרי חינוך קודמים שבאו ממפלגות שונות וייצגו את כל קשת הדעות המדיניות, יינתן גם בממשלה הנוכחית במלואו, ויעוגן בבסיס התקציב בשנת 2011.

זבולון אורלב: הוועדה תומכת בהחלטת הפורום לפיה אם התקציב לא יינתן במלואו ובמועדו, תושבת מערכת החינוך הציונית-דתית ביום ראשון - ואני אציין את התאריך של יום ראשון - המיוצגת על-ידי הפורום.

זבולון אורלב: ועוד קובעת הוועדה כי צורת העברת התקציב עד כה כתקציב תלוי ועומד היא צורה מבזה, משפילה את מפעלי החינוך הציוני-דתי שהם בלב ליבה של מערכת החינוך של מדינת ישראל.

זבולון אורלב: הואיל ואין תשובות אנחנו לא נרפה מהעניין, ואנחנו נקיים ישיבת מעקב נוספת ביום רביעי בשעה 09:00 בבוקר מתוך הנחה שזה יום הכנסת האחרון לפני קיום השביתה, ודורשים ממשרדי הממשלה לבוא ולדווח לוועדה על ההסדרים לפיהם יוכלו מפעלי החינוך הציוני-דתי להמשיך את פעילותם באותו היקף תקציבי כפי שהיה בשנת התקציב 2008.

זבולון אורלב: האם יש למישהו הערות?

זבולון אורלב: הרב גבאי, בבקשה.

דניאל גבאי: אם אפשר שההסדר לא יכלול רק את ה-2009, אלא ההסדר לפחות יכלול גם את 2010.

זבולון אורלב: אתה צודק.

זבולון אורלב: אנחנו נוסיף עוד החלטה שהדרישה שלנו בקטע שהוועדה דורשת שהתקציב יועבר, גם הן לשנת התקציב 2009, והן לתקציב 2010.

זבולון אורלב: זה לפני מה שאמרתי שאנחנו מבקשים לעגן אותו בבסיס התקציב ב-2011.

זבולון אורלב: ההערה צודקת.

זבולון אורלב: אם אין הערות לאף אחד, אני מודה לכולכם.

זבולון אורלב: הישיבה נעולה.

זבולון אורלב: אם אפשר שאני אפגש עם הנהגת הפורום, ניר.

זבולון אורלב: תודה רבה לכם.